## Odluka Ustavnog suda Republike Hrvatske broj: U-IIIA-2109/2011 od 11. srpnja 2012.

### NN 86/2012 (27.7.2012.), Odluka Ustavnog suda Republike Hrvatske broj: U-IIIA-2109/2011 od 11. srpnja 2012.

USTAVNI SUD REPUBLIKE HRVATSKE

1985

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Antun Palarić, predsjednik Vijeća, te suci Marko Babić, Slavica Banić, Mario Jelušić, Aldo Radolović i Duška Šarin, članovi Vijeća, odlučujući o ustavnoj tužbi koju je podnio G. K. iz Z., na sjednici održanoj 11. srpnja 2012. jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se vodi pred tim sudom pod poslovnim brojem: Revr-538/10 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe, G. K. iz Z. H. c. 146a, određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 56/90., 135/97., 113/00., 28/01. i 76/10.) u iznosu od 4.400,00 kn.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Podnositelj je 18. lipnja 2010. Županijskom sudu u Zagrebu podnio zahtjev za zaštitu prava na suđenje u razumnom roku zbog dugotrajnosti postupka koji se u parničnom predmetu broj: Pr-2091/09, vodio pred Općinskim građanskim sudom u Zagrebu.

Županijski sud u Zagrebu je 8. veljače 2011. donio rješenje broj: Gzp-794/10-7 kojim se oglasio nenadležnim za postupanje u tom predmetu, te ustupio predmet Ustavnom sudu na daljnji postupak, pozivom na članak 27. Zakona o sudovima (»Narodne novine« broj 150/05., 16/07., 113/08. i 153/09.; u daljnjem tekstu: ZS) budući da je utvrdio kako je spis povodom revizije dostavljen Vrhovnom sudu Republike Hrvatske (u daljnjem tekstu: Vrhovni sud).

Zahtjev podnositelja za zaštitu prava na suđenje u razumnom roku smatra se ustavnom tužbom, podnesenom na temelju članka 63. Ustavnog zakona.

I. ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63. Ustavnog zakona, na temelju navoda ustavne tužbe i uvida u presliku spisa Općinskog građanskog suda u Zagrebu broj: Pr-2091/09 (Pr-2373/08, Pr-4092/00), utvrdio sljedeće pravno relevantne činjenice za odlučivanje o povredi ustavnog prava podnositelja, zajamčenog člankom 29. stavkom 1. Ustava.

Parnični postupak pokrenut je pred Općinskim sudom u Zagrebu 30. listopada 2000. tužbom podnositelja protiv S.-r. d.o.o. iz Z., radi poništenja odluke otkazu ugovora o radu i povratka na posao.

Podnositelj je 6. ožujka 2006. Županijskom sudu u Zagrebu podnio zahtjev za zaštitu prava na suđenje u razumnom roku u predmetu broj: Pr-4092/00 koji se vodio pred Općinskim sudom u Zagrebu. Odlučujući o zahtjevu podnositelja Županijski sud u Zagrebu je rješenjem broj: Gzp-108/06-6 od 22. kolovoza 2006. usvojio zahtjev podnositelja, naložio Općinskom sudu u Zagrebu da u konkretnom predmetu donese odluku u roku od šest (6) mjeseci, te je zbog utvrđene povrede prava na suđenje u razumnom roku podnositelju odredio naknadu u iznosu od 1.000,00 kn. Protiv navedenog rješenja podnositelj je izjavio žalbu Vrhovnom sudu koji je rješenjem broj: Gžzp-120/06-2 od 15. prosinca 2006. podnositelju odredio daljnji iznos od 7.000,00 kuna.

Povodom novog zahtjeva podnositelja za zaštitu prava na suđenje u razumnom roku podnesenog 16. ožujka 2007. Vrhovni sud je rješenjem broj: Gzp-297/09-6 od 19. studenoga 2009. usvojio zahtjev podnositelja, naložio Općinskom građanskom sudu u Zagrebu da u konkretnom predmetu donese odluku u roku od šest (6) mjeseci te je zbog utvrđene povrede prava na suđenje u razumnom roku podnositelju odredio naknadu u iznosu od 4.000,00 kuna.

Nakon toga spis se povodom revizije nalazi na Vrhovnom sudu pod brojem: Revr-538/10.

II. PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u članku 29. stavku 1. Ustava.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je pred Općinskim sudom u Zagrebu 30. listopada 2000.

Odlučujući o ustavnoj tužbi podnositelja, Ustavni sud je, kao pravno relevantno razdoblje, razmatrao razdoblje od donošenja odluke Vrhovnog suda u povodu zahtjeva za zaštitu prava na suđenje u razumnom roku, 19. studenoga 2009. do dana donošenja ove ustavnosudske odluke što iznosi dvije (2) godine, sedam (7) mjeseci i dvadeset dva (22) dana.

4.2. POSTUPANJE NADLEŽNOG SUDA

Ustavni sud utvrđuje da se postupak u pravno relevantnom razdoblju vodi pred Vrhovnim sudom te da još uvijek nije okončan.

4.3. PONAŠANJE PODNOSITELJA USTAVNE TUŽBE

(TUŽITELJA U PARNIČNOM POSTUPKU)

Ustavni sud ocjenjuje da podnositelj ustavne tužbe nije pridonio duljini trajanja postupka.

4.4. SLOŽENOST SUDSKOG PREDMETA

Ustavni sud ocjenjuje da se u konkretnom slučaju ne radi o osobito složenoj pravnoj stvari.

III. OCJENA USTAVNOG SUDA

5. Polazeći od činjenice da je od odluke o prethodnom zahtjevu podnositelja za zaštitu prava na suđenje u razumnom roku do dana donošenja ove ustavnosudske odluke proteklo dvije (2) godine, sedam (7) mjeseci i dvadeset dva (22) dana kao i da je riječ o radnom sporu, Ustavni sud ocjenjuje da je povrijeđeno pravo podnositelja da neovisni i nepristrani sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava.

Stoga je na temelju članka 63. stavka 2. Ustavnog zakona donesena odluka kao u točkama I. i II. izreke ove odluke.

6. Sukladno članku 63. stavku 3. Ustavnog zakona, odlučeno je kao u točkama III. i IV. izreke ove odluke.

Visinu naknade, zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

7. Predsjednik Vrhovnog suda dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

8. Odluka o objavi (točka V. izreke) temelji se na članku 29. Ustavnog zakona.

Broj: U-IIIA-2109/2011

Zagreb, 11. srpnja 2012.

USTAVNI SUD REPUBLIKE HRVATSKE

Predsjednik Vijeća

Antun Palarić, v. r.

Odluka, NN 86/2012-1985